PTG คาด EBITDA ปีนี้โตไม่ต่ำกว่า 30% พร้อมคงเป้าปริมาณการขายเพิ่มขึ้น 30-40%
PTG คาด EBITDA ปีนี้โตไม่ต่ำกว่า 30% ตอบรับแผนขยายปั๊ม-สมาชิกบัตร PT Max Card พร้อมคงเป้าปริมาณการขายเพิ่มขึ้น 30-40%
13 พ.ค. 2559

นายพิทักษ์ รัชกิจประการ ประธานเจ้าหน้าที่บริหาร และกรรมการผู้จัดการใหญ่ บริษัท พีทีจี เอ็นเนอยี จำกัด (มหาชน) หรือ PTG เปิดเผยว่า ในปีนี้บริษัทยังคงเป้าปริมาณการขายเพิ่มขึ้น 30-40% เมื่อเทียบกับปีก่อน และคาดว่า EBITDA ของบริษัทจะเพิ่มขึ้นจากปีที่แล้วไม่น้อยกว่า 30%
โดยบริษัทมีเป้าหมายเพิ่มจำนวนสถานีบริการที่ดำเนินการโดยบริษัทฯ (COCO) อีก 300 สถานี และสถานีแก๊สแอลพีจีอีก 50 สถานี รวมถึงการขยายสถานีบริการในเขตกรุงเทพฯ และปริมณฑลเพิ่ม 25-30 สถานี เพื่อเพิ่มความหลากหลายในสถานีบริการและรองรับความต้องการของลูกค้า ด้วยงบลงทุนในปีนี้ 4,500 ล้านบาท พร้อมสนับสนุน SMEs ให้เข้ามาประกอบกิจการในสถานีบริการ
รวมถึงการเพิ่มยอดขายผ่านบัตร PT Max Card ด้วยการนำเสนอสิทธิประโยชน์ต่างๆ ให้แก่ลูกค้าผ่านบัตรสมาชิกมากยิ่งขึ้น ทั้งนี้ บริษัทคาดว่าจะมีจำนวนสมาชิกเท่ากับ 5.6 ล้านสมาชิกในปลายปี 59
 